আল আইন
আল আইন (আরবি: ٱلْعَيْن) হল সংযুক্ত আরব আমিরাতের আবুধাবীর আমিরাতের একটি শহর। এটি আল বুরাইমি গভর্নরেটের অন্তর্ভুক্ত ওমানি শহর আল-বুরাইমির পূর্ব সীমান্তে অবস্থিত। আল আইন সংযুক্ত আরব আমিরাতের চতুর্থ বৃহত্তম শহর (দুবাই, আবুধাবি এবং শারজাহ -এর পরে) এবং আবুধাবি আমিরাতের দ্বিতীয় বৃহত্তম শহর। আল-আইন, আবুধাবি ও দুবাইয়ের সাথে সংযোগ স্থাপনকারী ফ্রিওয়েগুলি দেশে একটি ভৌগোলিক ত্রিভুজ গঠন করেছে এবং প্রতিটি শহর একটি অন্যটি থেকে প্রায় ১৩০ কিলোমিটার (৮১ মা) দূরে অবস্থিত। আল-আইন শহরটি মদিনাতুল হাদিকাহ বা বাগানের শহর নামেও পরিচিত। এই শহরটির সাংস্কৃতিক ও ঐতিহাসিক অনেক গুরুত্ব রয়েছে। শহরটি রাশিদুন, উমাইয়া ও আব্বাসীয় যুগে ইসলামের ইতিহাসের সাথে প্রাসঙ্গিক অনেক ঘটনা প্রত্যক্ষ করেছে। এই শহরেই সংযুক্ত আরব আমিরাতের প্রতিষ্ঠাতা শেখ জায়েদ বিন সুলতান আল নাহিয়ান ১৯৬৬ সালে আবুধাবির আমিরাতের শাসক হওয়ার আগে ১৯২৭ সাল থেকে তার জীবনের বেশিরভাগ সময় কাটান। যদিও প্রসিদ্ধ ধারণা হল যে, তিনি আবুধাবিতে জন্ম গ্রহণ করেছেন; কিন্তু কেউ কেউ মনে করেন যে, তিনি আল আইনে জন্মগ্রহণ করেছেন। আল আইনে অবস্থিত শেখ খলিফা মসজিদ দেশের সবচে' প্রাচীন মসজিদ বলে ধারণা করা হয়।